Sørfold-drapene: Ofrene ble drept på soverommet – siktet brukte flere kniver
Det er ingen tegn til at drapene var planlagt. Ingen var overstadig beruset og politiet har ikke funnet noe klart motiv for drapene 1. nyttårsdag. En avdød 19 år gammel mann er siktet for drap på sin mor og stefar og drapsforsøk på sin 11 år gamle søster i Straumen i Sørfold i Nordland 1. nyttårsdag. Han tok sitt eget liv etterpå. Tirsdag sa politiet at de mener drapene ble begått med kniv. Skader påført av kniv er dødsårsaken til alle de tre døde. Politiet mener at to kniver er brukt i hendelsen. – En kniv ble brukt til å ta livet av Terje Åsmund Nordhei og Elin Nordhei Bordi. Samme kniv ble også brukt til å skade siktedes lillesøster på 11 år, mens den andre kniven ble brukt av siktede til å ta livet av seg selv, sa politiadvokat Kristine Pedersen på en pressekonferanse tirsdag. Dette mener politiet skjedde Etter at deltagerne på nyttårsfeiringen hadde gått hjem, gikk familien og la seg. Siktede var den siste som gikk for å legge seg, ifølge politiet. – En gang ca. mellom kl. 04.30 og 04.50 natt til 1. nyttårsdag drepte siktede først Terje Åsmund Nordhei. Dette skjedde på soverommet, og han døde trolig raskt, sa Pedersen. Deretter mener politiet at siktede drepte Elin Nordhei Bordi. Dette skjedde også inne på soverommet til foreldrene.  – Politiets etterforskning har slått fast at det oppsto kamp mellom siktede og Elin Nordhei Bordi før hun døde, sier Pedersen. Søster på 16 år ringte AMK Mens dette skjedde våknet den yngste søsteren på 11 år av bråket inne på foreldrenes soverom, som var vegg i vegg med hennes eget soverom.  – Da hun gikk for å se hva som skjedde, ble også hun angrepet og påført knivskader, sier Pedersen.  Samtidig som dette skjedde, våknet søsteren på 16 år av bråket i etasjen over, og løp for å se hva som skjedde.  Hun traff siktede og snakket med ham. Så bestemte hun seg for å løpe ned og ringe etter ambulanse.  – Hun låste seg inne på badet mens hun snakket med 113, sier politiadvokaten.  Den 16 år gamle søsteren holdt linjen til AMK, helt til politiets patrulje ankom huset. Hun ga blant annet informasjon om kode til nøkkelboks utenfor inngangsdøren. Første patrulje på stedet låste seg inn og klarerte boligen tilstrekkelig til at ambulansepersonell kunne ta seg inn i huset. – Samtidig med at den 16 år gamle søsteren snakket med AMK tok siktede sitt eget liv, sa Pedersen.  Konklusjonen til politiet er at det ikke er noen spor i saken som taler for at dette har skjedd på noen annen måte. – Det er ingen indikasjoner på at noen har vært overstadig beruset, sa hun tirsdag. – Lite trolig med klare svar  Undersøkelser politiet har gjort så langt har ikke funnet noe klart motiv, og det er så langt ingen indikasjoner på at dette var planlagt. – Politiet har også innhentet siktedes helsehistorikk, og denne må undersøkes nærmere, sier Pedersen.  Hun sier det er lite trolig at det kan gis entydige svar eller endelige konklusjoner i en sak der siktede er død.  – Men alle hypoteser som kan gi svar på hvorfor dette skjedde, blir undersøkt. Det var Elin Nordhei Bordi (46) og Terje Åsmund Nordhei (46) som ble funnet drept i Sørfold i Nordland natt til første nyttårsdag. Ekteparets navn er frigitt av politiet i forståelse med pårørende. Politiet har siktet en avdød 19 år gammel mann for drap på sin mor og stefar og drapsforsøk på sin 11 år gamle søster. Terje Åsmund Nordhei etterlater seg en sønn på 19 år som politiet presiserer ikke må forveksles med den siktede 19-åringen. Nordhei sin sønn på 19 år var ikke til stede i familiens hjem i Sørfold, da hendelsen fant sted 1. nyttårsdag.
En 19 år gammel mann er siktet for drap på sin mor og stefar, og drapsforsøk på sin 11 år gamle søster i Straumen i Sørfold i Nordland. Politiet tror han tok sitt eget liv etterpå. Politiet tror to kniver ble brukt under drapene og at ingen involverte var overstadig beruset. Søsteren på 16 år ringte nødsentralen mens hendelsene pågikk. Politiet har ikke funnet noe klart motiv og mener det er lite trolig at hendelsen var planlagt. Avdøde siktedes helsehistorikk vil bli nøye undersøkt.